ತಮಿಳುನಾಡು ಕೃಷಿ ಸಚಿವ ಆರ್. ದೊರೈಕ್ಕಣ್ಣು ಆರೋಗ್ಯ ಸ್ಥಿತಿ ಗಂಭೀರ ಚೆನ್ನೈ: ತಮಿಳುನಾಡಿನ ಕೃಷಿ ಸಚಿವ ಆರ್. ದೊರೈಕ್ಕಣ್ಣು ಅವರ ಆರೋಗ್ಯ ಸ್ಥಿತಿ ಚಿಂತಾಜನಕವಾಗಿದೆ ಎಂದು ಚೆನ್ನೈನ ಕಾವೇರಿ ಆಸ್ಪತ್ರೆ ತನ್ನ ಬುಲೆಟಿನ್ನಲ್ಲಿ ಹೇಳಿದೆ. ದೊರೈಕ್ಕಣ್ಣು ಅವರು ಕೊರೊನಾ ಸೋಂಕಿಗೆ ಒಳಗಾಗಿ ಆಸ್ಪತ್ರೆಗೆ ದಾಖಲಾಗಿದ್ದಾರೆ. ಅವರನ್ನು ಇಸಿಎಮ್ಓ ಮತ್ತು ವೆಂಟಿಲೇಟರ್ ಸಪೋರ್ಟ್ನಲ್ಲಿ ಇಡಲಾಗಿತ್ತು. ಸಿಟಿ ಸ್ಕ್ಯಾನ್ನಲ್ಲಿ ಅವರ ಶ್ವಾಸಕೋಶ 90 ಪರ್ಸೆಂಟ್ನಷ್ಟು ಹಾಳಾಗಿರುವುದು ಬೆಳಕಿಗೆ ಬಂದಿದೆ ಎಂದು ಆಸ್ಪತ್ರೆ ಹೇಳಿದೆ. ದೊರೈಕ್ಕಣ್ಣು ಅವರಿಗೆ 72 ವರ್ಷವಾಗಿದ್ದು ಅವರನ್ನು ಅಕ್ಟೋಬರ್ 13 ರಂದು ವಿಲ್ಲುಪುರಂ ಜನರಲ್ ಆಸ್ಪತ್ರೆಯಿಂದ ಆಯಂಬುಲೆನ್ಸ್ ಮೂಲಕ ಕಾವೇರಿ ಆಸ್ಪತ್ರೆಗೆ ಕರೆತರಲಾಗಿತ್ತು. ಅಕ್ಟೋಬರ್ 13 ರಂದು ದೊರೈಕ್ಕಣ್ಣು ಅವರ ತಾಯಿ ತೀರಿಕೊಂಡಿದ್ದರು. ಈ ವೇಳೆ ತಾಯಿಗೆ ಅಂತಿಮ ನಮನ ಸಲ್ಲಿಸಲು ಸೇಲಂನಿಂದ ಚೆನ್ನೈಗೆ ತೆರಳುವ ವೇಳೆ ಉಸಿರಾಟದ ತೊಂದರೆಗೆ ದೊರೈಕ್ಕಣ್ಣನ್ ಒಳಗಾಗಿದ್ದರು.